กลุ่มอาหารเฟื่องฟู
ราคาวัตถุดิบที่เป็นใจและอัตราแลกเปลี่ยนที่อ่อนค่า ทำให้ผลประกอบการของหุ้นในกลุ่มอาหารที่นักวิเคราะห์บริษัทหลักทรัพย์ (บล.) เกียรตินาคิน
5 ก.ย. 2555

โดย...บล.เกียรตินาคิน
ราคาวัตถุดิบที่เป็นใจและอัตราแลกเปลี่ยนที่อ่อนค่า ทำให้ผลประกอบการของหุ้นในกลุ่มอาหารที่นักวิเคราะห์บริษัทหลักทรัพย์ (บล.) เกียรตินาคิน ศึกษาเติบโตโดดเด่นในช่วงครึ่งปีแรกของปี 2555 และยังมีแนวโน้มเติบโตต่อในช่วงไตรมาส 3/2555 จึงให้น้ำหนักการลงทุน “มากกว่าตลาด” โดยเลือกบริษัท ไทยยูเนี่ยน โฟรเซ่น โปรดักส์ (TUF) เป็นหุ้นแนะนำของกลุ่ม เนื่องจาก TUF จะมีผลประกอบการโดดเด่นที่สุดใน 3 บริษัท และปรับไปใช้ราคาเหมาะสมปี 2556 ที่ 88 บาท จึงแนะนำ “ซื้อ”
ราคาปลาทูน่าและถั่วเหลืองที่ปรับตัวสูงขึ้น ส่งผลดีต่อ TUF และบริษัท น้ำมันพืชไทย (TVO)
ราคาปลาทูน่าที่ปรับตัวสูงขึ้นต่อเนื่องตั้งแต่ต้นปี โดยในเดือน ก.ค. มีราคาอยู่ที่ 2,240 เหรียญสหรัฐต่อตัน เพิ่มขึ้นจากเดือนก่อน 2% และเพิ่มขึ้นจากช่วงเดียวกันของปีก่อนมากถึง 38% ซึ่งเป็นผลมาจากอยู่ในหน้ามรสุม รวมไปถึงกฎเกณฑ์จากการจับปลามีมากขึ้น ทำให้การจับปลาทำได้ยาก เป็นผลให้ราคาปลาทูน่าเพิ่มสูงขึ้นอย่างต่อเนื่อง ในขณะที่ TUF มีความสามารถในการผลักภาระต้นทุนไปในราคาขายสินค้าได้ดี ทำให้อัตรากำไรขั้นต้น รวมไปถึงผลประกอบการของ TUF ปรับตัวดีขึ้นมาก โดย TUF มีกำไรสุทธิครึ่งปีแรกของปี 2555 อยู่ 2,469 ล้านบาท เพิ่มขึ้นจากปี 2554 ที่มีกำไรสุทธิ 2,043 ล้านบาท ถึง 21% 




 
TVO ได้รับผลดีจากราคาถั่วเหลืองและกากถั่วเหลืองที่ปรับขึ้นสูงมากขึ้นเช่นกัน โดยราคาถั่วเหลืองเฉลี่ยในไตรมาส 3/2555 มีราคา 16.59 เหรียญสหรัฐต่อบุชเชล เพิ่มขึ้นจากสิ้นปี 2554 ถึง 41% จากต้นปีจนถึงปัจจุบัน และเพิ่มขึ้นจากช่วงเดียวกันของปีก่อน 22% ในขณะที่ราคากากถั่วเหลืองซึ่งเป็นผลิตภัณฑ์หลักของ TVO ก็มีราคาสูงขึ้นมากกว่า โดยราคาเฉลี่ยในไตรมาส 3/2555 อยู่ที่ 510 เหรียญสหรัฐต่อตัน เพิ่มขึ้นจากสิ้นปี 2554 ถึง 69% และเพิ่มขึ้นจากช่วงเดียวกันของปีก่อน 44% ซึ่งราคาของผลิตภัณฑ์ขายที่ปรับขึ้นสูงกว่าวัตถุดิบ รวมไปถึงการซื้อวัตถุดิบไว้ล่วงหน้า ทำให้อัตรากำไรขั้นต้นของ TVO รวมไปถึงผลประกอบการปรับตัวสูงขึ้น โดย TVO มีกำไรสุทธิครึ่งปีแรกของปี 2555 อยู่ที่ 852 ล้านบาท เพิ่มขึ้นจากปีก่อนที่มีกำไรสุทธิ 624 ล้านบาท อยู่ถึง 37% YoY ราคากุ้งที่ปรับตัวลงส่งผลดีต่อ บริษัท ซีเฟรชอินดัสตรี (CFRESH)
สถานการณ์ของ CFRESH แตกต่างกับ TUF และ TVO โดยราคากุ้งที่เป็นวัตถุดิบหลักของ CFRESH มีราคาตกต่ำลงมากในช่วงที่ผ่านมา โดยราคาเฉลี่ยในไตรมาส 2/2555 ราคาอยู่ที่ 125 บาทต่อกิโลกรัม
ซึ่งสูงกว่าราคา ณ สิ้นปี 2554 และไตรมาส 2/2554 อยู่ 17% การที่ราคาวัตถุดิบหลักของ CFRESH ปรับตัวลดลงมาก ส่งผลให้ผลประกอบการครึ่งปี 2555 ของ CFRESH เพิ่มสูงขึ้น โดยมีกำไรสุทธิอยู่ที่ 189 ล้านบาท เพิ่มขึ้นจากปี 2554 มากถึง 1,099% 
ค่าเงินบาทที่อ่อนตัวเป็นส่วนช่วยให้ยอดขายเพิ่มสูงขึ้น นอกจากราคาวัตุดิบที่เปลี่ยนแปลงไปเป็นส่วนช่วยให้ผลประกอบการของหุ้นในกลุ่มเกษตรปรับตัวสูงขึ้นมากแล้ว ค่าเงินบาทที่อ่อนค่าลงในช่วงที่ผ่านมายังมีส่วนช่วยให้ยอดขายของบริษัทที่เน้นการส่งออกเป็นหลักอย่าง TUF และ CFRESH เพิ่มสูงขึ้นด้วย โดยอัตราแลกเปลี่ยนเฉลี่ยในช่วงไตรมาส 2/2555 นั้นอยู่ที่ 31.25 บาทต่อเหรียญสหรัฐ อ่อนค่าลงจากไตรมาส 1/2555 ที่มีอัตราแลกเปลี่ยนอยู่ที่ 30.98 บาทต่อเหรียญสหรัฐ ทำให้ยอดขายของ TUF มีจำนวน 2.7 หมื่นล้านบาท เพิ่มขึ้นจากไตรมาส 1/2555 ที่มียอดขาย 2.5 หมื่นล้านบาท เพิ่มขึ้น 6% จากไตรมาส 4/2554 ส่วน CFRESH ไตรมาส 2/2555 มียอดขาย 1,600 ล้านบาท เพิ่มขึ้นจากไตรมาส 1/2555 ที่มียอดขาย 1,100 ล้านบาท เพิ่มขึ้นถึง 44% จากไตรมาสแรกปี 2555 
หุ้นในกลุ่มอาหารยังได้ประโยชน์จากทิศทางราคาวัตถุดิบที่การเปลี่ยนแปลงในปีนี้ และยังได้ประโยชน์จากอัตราแลกเปลี่ยน ทำให้คาดว่ายอดขายรวมไปถึงกำไรสุทธิในปี 2555 จะปรับตัวดีขึ้นจากปีก่อน นอกจากนี้แล้วในไตรมาส 3/2555 ทั้งสามบริษัทที่ศึกษายังมีแนวโน้มที่จะมีผลประกอบการดีต่อเนื่องจากไตรมาส 2/2555 จากราคาวัตถุดิบที่เป็นใจด้วย 
เลือก TUF เป็นหุ้นแนะนำของกลุ่ม เนื่องจากมองว่าราคาปลาทูน่า ซึ่งเป็นผลิตภัณฑ์หลักของ TUF ยังคงทำสถิติสูงสุดใหม่อย่างต่อเนื่อง ทำให้ TUF ซึ่งมีความสามารถในการผลักภาระต้นทุนที่สูงขึ้นไปในราคาขายได้ดี จะมีผลประกอบการเติบโตต่อเนื่องด้วย นอกจากนี้แล้วการเพิ่มทุนที่เสร็จสิ้นไปแล้ว นอกจากจะทำให้ TUF ประหยัดดอกเบี้ยจ่ายไปได้ ยังทำให้ TUF มีความพร้อมที่จะเติบโตจากการซื้อกิจการอื่นได้อีกครั้ง และไตรมาส 3/2555 TUF มีแนวโน้มเติบโตโดดเด่น